《别乡旧》
宋代·周孚

耕田畏秋旱，我老将奈何。清晨一叶舟，凌此万顷波。

此岂我欲然，食口如雁鹅。逢迎非本心，惭负生积疴。

君看柴桑翁，当时亦弦歌。人前强磨洗，谓与渠同科。

悠悠天壤间，何向非南柯。餐钱苟有赢，吾愿初无多。

归从五㹀牛，自种千把禾。不学陶士衡，衰年更婆娑。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。